
PËR DISA NDRYSHIME DHE SHTESA NË LIGJIN NR. 9920, DATË 19.5.2008 “PËR PROCEDURAT TATIMORE NË REPUBLIKËN E SHQIPËRISË”, TË NDRYSHUAR

Në mbështetje të neneve 78 dhe 83 pika 1 të Kushtetutës, me propozimin e  Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr.9920, datë 19.5.2008 “Për procedurat tatimore në Republikën e Shqipërisë”, të ndryshuar, bëhen këto ndryshime dhe shtesa:

Neni 1

Neni 41 ndryshohet si më poshtë:

“Neni 41
Identifikimi i personave, që ushtrojnë veprimtari tregtare 
pa u regjistruar

1. Kur administrata tatimore identifikon  persona, të cilët ushtrojnë veprimtari ekonomiko-tregtare pa u regjistruar në Qendrën Kombëtare të Regjistrimit, atyre u mbyllet veprimtaria dhe u konfiskohen të gjitha materialet, sipas nenit 121 të këtij ligji.
2. Në rast se një person ushtron veprimtari në fushën e shërbimeve, i pajisur me leje/licencë/autorizim profesional, por nuk e ka regjistruar veprimtarinë në QKR, përveç konfiskimit të materialeve, administrata tatimore u propozon strukturave kompetente pezullimin e lejes/licencave/autorizimeve për ushtrim veprimtarie për një periudhë gjashtëmujore.”.

Neni 2

Në nenin 44, pas pikës 5 shtohet pika 6 me këtë përmbajtje:
“6. Të gjithë tatimpaguesit, që rezultojnë mosdeklarues për më shumë se 5 vite kalendarike, duke filluar nga muaji janar i vitit pasardhës të vitit në të cilin tatimpaguesi është mosdeklarues, transferohen automatikisht nga regjistri aktiv në regjistrin pasiv.”.

Neni 3

Në nenin 45, pikat 2 dhe 3 ndryshohen si më poshtë:
“2. Subjektet e regjistruara pranë Qendrës Kombëtare të Regjistrimit ose gjykatës çregjistrohen pasi të kenë paguar të gjitha detyrimet tatimore të papaguara dhe pasi të kenë paraqitur bilancin e mbylljes, sipas legjislacionit në fuqi.
3. Qendra Kombëtare e Regjistrimit ose gjykata njofton organin tatimor kompetent për regjistrimin e hapjes së procedurave të likuidimit apo për kërkesën për çregjistrim të personit fizik. Organi tatimor kompetent, brenda 30 ditëve nga data e këtij njoftimi, është i detyruar të verifikojë situatën tatimore të subjekteve deri në çastin e aplikimit për çregjistrim në QKR (në rastin e personave fizikë) ose deri në çastin e aplikimit për fillimin e procedurave të likuidimit në QKR ose në gjykatë (në rastin e personave juridikë) dhe, kur është e nevojshme, të ushtrojë kontroll në mjedisin ku ushtron veprimtarinë subjekti.”.
Neni 4

Në nenin 61, pas pikës 2 shtohet pika 3 me këtë përmbajtje:
“3. Ministri i Financave cakton me udhëzim rastet kur palët e treta janë të detyruara të dërgojnë informacion për administratën tatimore, në mënyrë periodike, sipas formës dhe përmbajtjes së kërkuar.”.

Neni 5

Në nenin 65, pas pikës 6 shtohet pika 7 me këtë përmbajtje:
“7. Detyrimi për të deklaruar ndërpritet në çastin e aplikimit në QKR për çregjistrim (në rastin e personave fizikë) ose deri në çastin e aplikimit për fillimin e procedurave të likuidimit në QKR ose në gjykatë (në rastin e personave juridikë).”.

Neni 6

Në nenin 93 bëhen këto ndryshime:
1. Titulli i nenit ndryshohet si më poshtë:
“Sekuestrimi dhe konfiskimi i pasurisë”.
2. Në pikën 1 rreshti i parafundit, fjalët “nëpërmjet sekuestrimit të pasurisë së siguruar” zëvendësohen me fjalët “nëpërmjet sekuestrimit, e më pas konfiskimit, të pasurisë së siguruar”.
3. Në pikën 2 rreshti i parë, fjalët “nëpërmjet sekuestrimit dhe shitjes së pasurisë” zëvendësohen me fjalët “nëpërmjet sekuestrimit, konfiskimit dhe shitjes së pasurisë”.

Neni 7

Në nenin 96, pika 1 ndryshohet si më poshtë:
“1. Nëse edhe me kalimin e 15 ditëve kalendarike nga sekuestrimi i pasurisë, bërë në përputhje me nenin 93 të këtij ligji, tatimpaguesi nuk shlyen të plotë detyrimin tatimor të prapambetur, pasuria e sekuestruar konfiskohet nga administrata tatimore dhe shitet në ankand publik, në përputhje me dispozitat procedurale të ligjit për ankandin publik.”.

Neni 8

Në nenin 105/1, në titull dhe kudo në përmbajtjen e këtij neni hiqen fjalët “të njësive të hetimit tatimor”.

Neni 9

Neni 119  ndryshohet si më poshtë:

“Neni 119
Mosdeklarimi i punonjësve

1. Nëse nga verifikimi dhe kontrolli në vendndodhjen e biznesit rezulton se tatimpaguesi nuk ka deklaruar në organin tatimor çdo të punësuar rishtazi, të paktën një ditë kalendarike përpara fillimit të punës, përveç detyrimit për pagimin e shumës së detyrimeve tatimore dhe kontributeve të sigurimeve shoqërore e shëndetësore, të llogaritura nga  data  e konstatimit, dënohet me gjobë për çdo punonjës të padeklaruar si më poshtë:
a) tatimpaguesit e regjistruar si subjekte të tatimit mbi vlerën e shtuar dhe tatimit mbi fitimin, gjobë prej 100 000 (njëqind mijë) lekësh;
b) tatimpaguesit e tjerë, gjobë prej 50 000 (pesëdhjetë mijë) lekësh.
2.  Për rastet e konstatuara nga zyra të shkeljes së afatit të deklarimit të punonjësve, sipas pikës 1 të këtij neni, tatimpaguesi dënohet me gjobë 10 000 (dhjetë mijë) lekë për çdo deklaratë të padorëzuar apo të dorëzuar jashtë afatit.
3. Tatimpaguesi duhet të deklarojë në organin tatimor të larguarit nga puna brenda 10 ditëve nga data e largimit. Për shkeljen e këtij afati, detyrimet vlerësohen deri në datën e deklarimit të tyre në organet tatimore.”.

Neni 10

Në nenin 121, pas pikës 2 shtohet pika 3 me këtë përmbajtje:
“3. Personi i identifikuar i paregjistruar, në kuptim të nenit 41 të këtij ligji, dënohet me konfiskim të të gjithë sasisë së mallit që mban në ruajtje, përdor apo transporton.”.

Neni 11

Në nenin 122  bëhen këto ndryshime dhe shtesa:
1.  Shkronjat “b” dhe “c” të pikës 1 ndryshohen si më poshtë:
“b) nuk lëshon kupon tatimor për qarkullimin e realizuar të mallrave apo të shërbimeve, për çdo rast konstatimi:
i) për kontrollin e parë, me gjobë, në masën 200 000 (dyqind mijë) lekë, për tatimpaguesit e regjistruar si subjekte të tatimit mbi vlerën e shtuar dhe tatimit mbi fitimin, dhe gjobë, në masën 100 000 (njëqind mijë) lekë, për tatimpaguesit e tjerë;
ii) për kontrollin e dytë, me gjobë, në masën 300 000 (treqind mijë) lekë, për tatimpaguesit e regjistruar si subjekte të tatimit mbi vlerën e shtuar dhe tatimit mbi fitimin, dhe gjobë, në masën 200 000 (dyqind mijë) lekë, për tatimpaguesit e tjerë;
iii) për kontrollin e tretë, me gjobë në masën 500 000 (pesëqind mijë) lekë ose me mbyllje të veprimtarisë deri në 6 (gjashtë) muaj;
c) lëshon një kupon tatimor/dëftesë tatimore/biletë me vlerë të parashtypur, që nuk përmban elementet e përcaktuara në këtë ligj dhe në aktet nënligjore, për kuponin tatimor/dëftesën tatimore/biletën me vlerë të parashtypur, me gjobë, në masën 30 000 (tridhjetë mijë) lekë.”.
2. Shkronja “f” e pikës 1 shfuqizohet.
3. Pika 3 ndryshohet si më poshtë:
“3. Moslëshimi i biletave të shërbimit me vlerë të parashtypur, të prodhuara nga institucionet e autorizuara, të përdorura në sektorë të ndryshëm, dënohet me gjobë, në masën 10 000 (dhjetë mijë) lekë për çdo biletë.”.
4. Pas pikës 3 shtohet pika 4 me këtë përmbajtje:
“4. Në rast se një tatimpaguesi i është bllokuar veprimtaria nga administrata tatimore dhe ai prish shenjat dalluese të vendosura për bllokim të veprimtarisë,  atij i konfiskohet e gjithë sasia e mallit.”.

Neni 12

Neni 123 ndryshohet si më poshtë:

“Neni 123
Dënimet për shoqëritë e autorizuara dhe të paautorizuara

1. Shoqëritë e autorizuara, që tregtojnë dhe/ose mirëmbajnë pajisje fiskale, dënohen me gjobë, 50 000 (pesëdhjetë mijë) - 100 000 (njëqind mijë) lekë, nëse:
a) nuk  sigurojnë  miratimin e  tipit  në  Drejtorinë  e  Përgjithshme  të Metrologjisë, përpara hedhjes në treg të një tipi të caktuar të pajisjeve;
b) nuk sigurojnë mirëmbajtjen e pajisjeve fiskale, kur janë të autorizuara për një shërbim të tillë;
c) nuk kryejnë kontrollin periodik të pajisjeve fiskale, në mjediset e tatimpaguesit, sipas afateve dhe kushteve të përcaktuara në aktet nënligjore në zbatim të këtij ligji;
ç) nuk ndjekin procedurat dhe nuk respektojnë afatet e përcaktuara në aktet nënligjore, në lidhje me instalimin dhe mirëmbajtjen e pajisjeve fiskale;
d) nuk afishojnë në vend të dukshëm autorizimin e dhënë nga Ministri i Financave dhe autorizimet për tipat e pajisjeve, të cilat ato i tregtojnë në mjediset e shitjes.
2. Subjektet tatimpaguese, të cilat tregtojnë apo mirëmbajnë pajisje fiskale të subjekteve të tjera tatimpaguese, të paautorizuara nga Ministri i Financave, dënohen me gjobë, në masën 1 000 000 (një milion) lekë dhe sekuestrim të pajisjeve fiskale, ndërsa shoqëritë, që blejnë dhe përdorin pajisje të tilla fiskale, dënohen me gjobë, në masën 100 000 (njëqind mijë) lekë dhe sekuestrim të pajisjes fiskale.
3. Shoqëritë e autorizuara nga Ministri i Financave dënohen me gjobë, në masën 30 000 (tridhjetë mijë) - 60 000 (gjashtëdhjetë mijë) lekë, për çdo rast, nëse:
a)  nuk hapin skedarë dhe nuk mbajnë librin e mirëmbajtjes;
b)  nuk shkruajnë të dhënat e nevojshme në librin e mirëmbajtjes;
c) nuk nënshkruajnë, si pjesë të kontratës, marrjen përsipër të mirëmbajtjes së pajisjes fiskale;
ç) nuk mirëmbajnë pajisjen fiskale dhe elementet e saj, brenda kushteve të përcaktuara;
d)  nuk kryejnë vulosje të pajisjes fiskale;
dh) nuk vënë në dijeni administratën tatimore, në rastet kur tatimpaguesi ka ndërmarrë veprime për ndryshimin e të dhënave;
e) nuk vënë në dijeni tatimpaguesin, me të cilin kanë kontratë mirëmbajtjeje rreth heqjes apo pezullimit të autorizimit;
ë) nuk marrin në dorëzim të dhënat nga memoria fiskale, në prani të tatimpaguesit dhe të përfaqësuesve të administratës tatimore;
f) nuk ruajnë memorien fiskale në mënyrën e parashikuar nga dispozitat përkatëse.
4. Shoqëritë e autorizuara, që tregtojnë pajisje fiskale, dënohen me gjobë, në masën 1 000 000 (një milion) lekë, kur konstatohet se tregtojnë pajisje fiskale me funksione të ndryshme nga ato të miratuara nga komisioni i ngritur për këtë qëllim në Ministrinë e Financave.”.

Neni 13

Në fund të nenit 133 shtohen dy paragrafë me këtë përmbajtje:
“Tatimpaguesit, të cilët janë të çregjistruar në QKR, por që figurojnë të regjistruar në regjistrat përkatës të administratave tatimore, konsiderohen të çregjistruar nga këto administrata nga data e çregjistrimit të tyre në QKR. Brenda një muaji nga hyrja në fuqi e këtij ligji, administratat tatimore marrin masat për pasqyrimin e këtij veprimi në regjistrat e tyre.
Tatimpaguesve, të cilët kanë bërë kërkesë për çregjistrim në QKR e më pas nuk kanë zhvilluar veprimtari ekonomike, por nuk kanë dorëzuar deklaratat tatimore me vlerë zero dhe, për këtë arsye, janë të evidentuar si debitorë pranë administratës tatimore, u falen gjobat dhe interesat për këtë mosdeklarim.”.

Neni 14

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6981, datë 20.4.2011 të Presidentit të Republikës së Shqipërisë, Bamir Topi
